ИлъэсыщIэм зыхуагъэхьэзыр
КъБР-м и Правительствэм и УнафэщIым и къуэдзэ Къуэдзокъуэ Мухьэмэд иригъэкIуэкIащ ИлъэсыщIэм ехьэлIа республикэ махуэшхуэхэр къызэгъэпэщынымкIэ комитетым и зэIущIэр. Абы кърихьэлIащ а Iуэхум иужь итын хуей министерствэхэмрэ ведомствэхэмрэ я лэжьакIуэхэр.
КъБР-м лэжьыгъэмрэ социальнэ зыужьыныгъэмкIэ и министрым и къалэнхэр зыгъэзащIэ Тюбеев Альберт зэIущIэм хэтхэм щапхъэу яригъэлъэгъуащ сабийхэм хуагуэшыну илъэсыщIэ саугъэтхэм щыщ. Зи фIагъым гулъытэ хэха хуащIа IэфIыкIэхэр тхылъымпIэпс гъэщIэрэщIахэм иралъхьащ. Абы, шэч хэмылъу, сабийхэр щыгуфIыкIынущ.
— Зэгухьэныгъэ, IуэхущIапIэ зыбжанэм тхыгъэкIэ зыкъытхуагъэзащ. Абыхэм къыхатхыкIащ унагъуэ хуэмыщIахэм я бынхэмрэ сабий зеиншэхэмрэ, — къыхигъэщащ Тюбеев Альберт.
КъБР-м и Профсоюзхэм я федерацэм и унафэщI Амщокъуэ ФатIимэ зэрыжиIамкIэ, IэнатIэ зэхуэмыдэхэм я лэжьакIуэхэм гъэзэщIапхъэ Iуэхугъуэхэр трагуэшащ. ЩэнхабзэмкIэ министрым и къуэдзэ Карчаевэ Iэминэ жиIащ махуэшхуэр гъэлъэпIэнымкIэ республикэм и районхэмрэ къалэхэмрэ къыщызэрагъэпэщыну зэхьэзэхуэхэр зэраубзыхуар.
Гулъытэ хэха хуащIынущ ИлъэсыщIэ махуэшхуэхэм ирихьэлIэу шынагъуэншагъэр хъумэным, мафIэс къэмыгъэхъуным. МЧС-м и лэжьакIуэхэм къаплъыхьащ республикэ псейр щагъэувыну Профсоюзхэм щэнхабзэмкIэ я уардэунэм и кIуэцIыр. Дауэдапщэхэр къыщызэрагъэпэщыну щIыпIэхэр яубзыхуащ, ахэр махуэшхуэм хуагъэхьэзыр. Мы гъэм шынагъуэншагъэр къызэгъэпэщыным пэрагъэувэнущ хабзэхъумэу 1680-рэ, Урысейм и МВД-м и къудамэу КъБР-м щыIэм и дзэ къулыкъум пэрыт цIыху 80. Абыхэм ядэIэпыкъуну гупым хэтщ къэрал кIуэцI органхэм я лэжьакIуи 191-рэ дзэ къулы- къум пэрыт цIыхуи 100-рэ. Хабзэр зэрагъэзащIэм кIэлъыплъынухэм къыхашэнущ Уней хъумакIуэ IуэхущIапIэхэм (ЧОП) я лэжьакIуэ 60, цIыхубэ дружинэм хэт цIыху 60, къэзакъхэм я лIыкIуэу 80.
2013 гъэм дыгъэгъазэм и 26-м Москва, Кремлым, щекIуэкIыну урысейпсо ИлъэсыщIэ махуэшхуэм Къэбэрдей-Балъкъэрым и лIыкIуэу хэтынущ сабий 36-рэ абыхэм якIэлъыплъыну балигъи 9-рэ. Абыхэм ящIыгъунущ МВД-м и лэжьакIуитI.
— Мы гъэм махуэшхуэм ехьэлIауэ къызэрагъэпэщыну дауэдапщэхэр я нэIэ щIэтынущ Лэжьыгъэмрэ социальнэ зыужьыныгъэмкIэ, Егъэджэныгъэмрэ щIэныгъэмкIэ, Узыншагъэр хъумэнымрэ курортхэмкIэ министерствэхэм я лэжьакIуэ- хэм, — жиIащ Тюбеев Альберт.
Махуэшхуэ зэIущIэ-хэм ирихьэлIэу КъБР-м узыншагъэр хъумэнымрэ курортхэмкIэ и министерствэм дохутыр бригадэу 8 зэхыхьэхэм игъэкIуэнущ. Министрым и къуэдзэ Гаевэ Аленэ къызэрыхигъэщамкIэ, ар пщэрылъ зыщащIы-нур дохутыр нэхъ Iэзэхэрщ.
Сабийхэм папщIэ ИлъэсыщIэ псейр КъБР-м къыщызэIуахынущ дыгъэгъазэм и 30-м.
Токъмакъ Мадинэ.
